LA UNION - Saanen a nakadanon pay a sibibiag iti ospital ti maysa nga ama kalpasan a nagsagrap iti tama ti bala iti nagduduma a paset ti bagina idi pinalpaltugan ti riding-in-tandem idiay Brgy. Butubot Este, ili ti Balaoan, La Union.
Nabigbig ti biktima a ni Camilo Ramos, 64-anyos, driver ken residente iti nasao a lugar.
Iti inisial a panagsukimat ti Balaoan PNP, naamuan a nakalugan ti biktima kaduana ti dua nga annak daytoy iti maysa a motorsiklo pasado alas-8:00 iti rabii idi sinaneb ida ti dua a lallaki a nakalugan met laeng iti motorsiklo nga addaan maris a berde ken nangisit.
Ditoy metten a kellaatda a pinaltugan ti biktima iti mismo sanguanan dagiti annakna sakbay a naglibas nga immadayo.
Dagus met a naiturong ti biktima iti kaasitgan nga ospital ngem naideklara a dead on arrival.
Iti agdama ket am-ammuen ti pulisia ti motibo iti pammaltog ken ti pakabigbigan ti suspek.
ilo_Latn ilo_Latn ilo_Latn ilo_Latn ilo_Latn ilo_Latn